**«Dag efter dag»**, engelsk tittel: **«Day After Day»**, er en svensk slager-popsang fra 1982 som er komponert av Lasse Holm, med tekst av Monica Forsberg. Den ble fremført av countrypop-duoen Chips, som i 1982 besto av Kikki Danielsson og Elisabeth Andreasson. Sangen vant svenske Melodifestivalen 1982 og var Sveriges bidrag til Eurovision Song Contest 1982 i Harrogate der den endte på en åttendeplass.

Bakgrunn
--------

«Dag efter dag» var én av ti deltakerlåter i svenske Melodifestivalen i Göteborg 27. februar 1982, og den ble fremført av duoen Chips – bestående av Kikki Danielsson og Elisabeth Andreasson. Sangen vant en klar seier og ble Sveriges bidrag i den internasjonale finalen i Harrogate 24. april samme år.

I den internasjonale finalen var «Dag efter dag» det niende bidraget på scenen av 18 deltakere. I avstemningen fikk sangen 67 poeng og endte på en åttendeplass – Sveriges beste resultat siden 1975.

Om sangen
---------

Sangen er en låt innen pop-, danseband- og slagersjangeren, og er skrevet av Lasse Holm og Monica Forsberg. Sangen har blitt sammenlignet med ABBA-musikk, men Lasse Holm avviste at han var inspirert av ABBA, men i stedet 1950-årene og Rick Nelsons låt «Poor Little Fool».

Den engelske tittelen er «Day After Day», og både den svenske og engelske versjonen ble gitt ut på singel samme år. Både den svenske og engelske versjonen ble gitt ut på albumet *Having a Party* samme år.

### Medvirkende musikere

Følgende musikere deltok under innspillingen av singelen:

* Bass – Rutger Gunnarsson
* Trommer – «Hulken»
* Piano – Lasse Holm
* Saksofon – Hans Arktoft, Hector Bingert, Ulf Andersson
* Styrker – Rutger Gunnarsson

Listeplasseringer
-----------------

Sangen ble raskt populær både i Sverige og Norge. I Sverige gikk den rett til topps på Svensktoppen, og ble liggende på topp i ni strake uker i perioden 18. april–13. juni 1982. Sangen var den siste til å toppe Svensktoppen, før programmet ble lagt ned og først gjenetablert tre år senere.

Den gikk også inn på den svenske singellisten med en fjerdeplass som høyeste notering. I Norge nådde den en femteplass på VG-lista, og dette var første gang siden «Jennie, Jennie» i 1975 at en svensk Melodfestival-vinner gikk inn på den norske singellisten. Den engelske versjonen gikk også inn på den flamske singellisten i Belgia.

| Liste (1982) | Høyesteplassering |
| --- | --- |
| Belgias flagg Belgia, Flandern (Ultratop) | 35 |
| Norges flagg Norge (VG-lista) | 5 |
| Sveriges flagg Sverige (Sverigetopplistan) | 4 |

Referanser
----------

1. ↑  «Chips – Dag efter dag». discogs.com. Besøkt 6. juni 2018.
2. 1 2  «Chips – Day After Day». discogs.com. Besøkt 6. juni 2018.
3. ↑  Sweden, Sveriges Television AB, Stockholm,. «Melodifestivalen 1982». *svt.se* **(svensk)**. Besøkt 6. juni 2018.
4. ↑  «Eurovision Song Contest 1982». *eurovison.tv*. 2018. Besøkt 6. juni 2018. [*død lenke*]
5. ↑  *Diggiloo 2007* (programblad), 2007
6. ↑  «Chips (4) - Dag Efter Dag». *Discogs* **(engelsk)**. Besøkt 6. juni 2018.
7. ↑  ««Dag efter dag» av Chips». *NostalgiListan* **(svensk)**. Besøkt 6. juni 2018.
8. ↑  Radio, Sveriges. «80-talet - Svensktoppen stoppas! - Svensktoppen» **(svensk)**. Besøkt 6. juni 2018.
9. ↑  Hung, Steffen. ««Day After Day» – Chips». *ultratop.be*. Besøkt 6. juni 2018.
10. ↑  Hung, Steffen. ««Dag efter dag» – Chips». *norwegiancharts.com*. Besøkt 6. juni 2018.
11. ↑  Hung, Steffen. ««Dag efter dag» – Chips». *swedishcharts.com*. Besøkt 6. juni 2018.

| Utmerkelser og prestasjoner |
| --- |
|
| Forgjenger :**«Fångad i en dröm» medBjörn Skifs**

 | **Sveriges bidrag i Eurovision Song Contest**1982 | Etterfølger :**«Främling» medCarola** |